b'\n_START_ARTICLE_\nMariebjerg kirkeg\xc3\xa5rd\n_START_PARAGRAPH_\nMariebjerg kirkeg\xc3\xa5rd er en kirkeg\xc3\xa5rd som ligger i Gentofte. Den har ikke noen tilknyttet kirke. Kirkeg\xc3\xa5rden ble anlagt som kommunal sentralkirkeg\xc3\xa5rd i \xc3\xa5rene 1926\xe2\x80\x931933 av arkitekten G.N. Brandt, som ogs\xc3\xa5 utformet Ordrup kirkeg\xc3\xa5rd, ogs\xc3\xa5 den beliggende i Gentofte. Den ble offisielt innviet 6. oktober 1936. Kirkeg\xc3\xa5rden har et areal p\xc3\xa5 266\xc2\xa0000 m\xc2\xb2, svarende til ca. 25 ha._NEWLINE_I 1936 ble kirkeg\xc3\xa5rdens kapell og krematorium oppf\xc3\xb8rt med Frits Schlegel som arkitekt. _NEWLINE_Kapellet er siden utvidet med et lite kapell i 1959. Kirkeg\xc3\xa5rden har v\xc3\xa6rt inspirasjonskilde for mange andre kirkeg\xc3\xa5rder \xe2\x80\x93 b\xc3\xa5de i Danmark og i utlandet. Brandt mottok i 1937 Eckersbergmedaljen og i 1945 C.F. Hansen-medaljen for dette anleggsarbeidet._NEWLINE_Mariebjerg kirkeg\xc3\xa5rd er bygd opp av en rekke rektangler: Ytterst en all\xc3\xa9 av furu, innerst en all\xc3\xa9 av agnb\xc3\xb8k. De to rektanglene bindes sammen av to tverrg\xc3\xa5ende all\xc3\xa9er; en stor all\xc3\xa9 av spissl\xc3\xb8nn og en mindre av vier. Kirkeg\xc3\xa5rden er igjen underinndelt i store barlindhekker. Hele kirkeg\xc3\xa5rden er innrammet av et stort skogmassiv._NEWLINE_Mariebjerg kirkeg\xc3\xa5rd er tatt med i kategorien arkitektur i den danske kulturkanonen._NEWLINE_Kirkeg\xc3\xa5rden er \xc3\xa5pen for bes\xc3\xb8kende fra soloppgang til solnedgang.'